5 መጋቢት 2019 ምንጪ ስእሊ, U.S. Embassy Asmara Eritrea ብኣመሪካዊት ኣደ መንበር ባይቶ ኣሜሪካ ካረን ባስ ዝተመርሑ ሓደስቲ ኣባላት ባይቶ ኣመሪካ ኤርትራዊ ኣሜሪካዊ ጆ ንጉሰን፡ ኣመሪካዊት ሶማላዊት ኢልሃን ዖመርን ናብ ኤርትራ በጺሖም። እዞም ሓደስቲ ኣባላት ባይቶ፡ ፈላሚ ወግዓዊ ዑደቶም ናብ ኤርትራ ስለ ዝመረጹ'ዮም ምስታ ኣደ መንበር ባይቶ ናብ ኤርትራ ተጓዒዞም - ምስ ሚኒስተር ጉዳያት ወጻኢ ኣቶ ዑስማን ሳልሕን ሚኒስተር ዜና ኣቶ የማነ ገብረመስቀልን ተራኺቦም። ዲፕሎማሲያዊ ዑደት ኣባላት ባይቶ ኣመሪካ ንኤርትራ ድሕሪ 14 ዓመታት ይፍጸም ብምህላው ከኣ ብዙሓት ሰባት ኣብ ማሕበራዊ መራኸቢታት ዘዝመስሎም ርእይቶ ይህቡሉ ኣለው። ገሊኦም፡ ኤርትራ ብሰንኪ ዝረን-ኣግልሎን ማሕበረ ሰብ ዓለም ንዝሓለፈ ክልተ ዓሰርተ ዓመት ግዳይ እገዳን ተነጽሎን ኮይና'ኳ እንተጸንሐት ኣብ መጨረሻ ግን ጽንዓትን ምጽማምን ህዝብን መንግስትን ኤርትራ ስዒሩ፡ እቲ ሓቂ ስለዝተጋህደ ኣመሪካ እውን ገጻ ክትመልስ ተገዲዳ ኢሎም። ካልኦት ከኣ፡ ኤርትራ ገና ብግህሰት ሰብአዊ መሰላት እናተኸሰት፡ ናይ ሕልናን ፖለቲካን እሱራት እንከይፈትሐት፡ ቅድሚ 19 ዓመታት ዝዓጸወቶ ብሕታዊ ሕትመትን ሸዑ ዝኣሰረቶምን ጋዜጠኛታትን ከይፈትሐት ብስም'ዚ ገና ንህዝቢ ብወግዕን ብዝርዝርን ዘይተገልጸ መስርሕ ዕርቀ ሰላም፡ ሓጢኣት ስርዓት ኣስመራ ክርሳዕ ግቡእ ኣይኮነን ይብሉ። 'ኤሪትርያን ፕረስ'፡ ሓበሬታ ብዛዕባ እታ ኣዝያ ምስጢራዊት ሃገር ኣብ ኣፍሪቃ ሃገራዊ ባይቶ ዘየጽድቖ ስምምዕ እንታይ ሕጋውነት ኣለዎ?
